b'\n_START_ARTICLE_\nOlympiske sommerleker\n_START_PARAGRAPH_\nDe moderne olympiske sommerleker er en internasjonal multisportkonkurranse som avholdes hvert fjerde \xc3\xa5r. De olympiske sommerlekene regnes som det mest prestisjefylte sportsarrangementet i verden. Den internasjonale olympiske komit\xc3\xa9 (IOK) er hovedansvarlig for organiseringen og arrangeringen av lekene._NEWLINE_De moderne olympiske sommerlekene ble for f\xc3\xb8rste gang avholdt i 1896 i Athen, Hellas. Lekene nummereres med romertall, der ogs\xc3\xa5 avlyste leker inng\xc3\xa5r i nummereringen. Jubileumslekene i 1906 regnes ikke med i de offisielle IOK-statistikkene, men sportsstatistikere og andre interesserte tar de ofte med i sine statistikker. Lekene er medregnet i listene i denne artikkelen bortsett fra medaljestatistikken, som hovedsakelig baserer seg p\xc3\xa5 IOKs offisielle medaljedatabase. _NEWLINE_Ved de f\xc3\xb8rste moderne olympiske lekene i 1896 deltok fjorten nasjoner med totalt 241 ut\xc3\xb8vere, kun menn, der mesteparten var fra arrang\xc3\xb8rlandet Hellas. Et dr\xc3\xb8yt \xc3\xa5rhundre senere, under OL 2008 i Beijing, var det over to hundre nasjoner, med nesten elleve tusen mannlige og kvinnelige ut\xc3\xb8vere som deltok. Antall \xc3\xb8velser er ogs\xc3\xa5 betydelig utvidet i l\xc3\xb8pet av de moderne lekenes historie fra slutten av 1800-tallet til n\xc3\xa5._NEWLINE_Det olympiske flagget, med de fem ringene i ulike farger som symboliserer verdens kontinenter, ble tatt i bruk f\xc3\xb8rste gang under Sommer-OL 1920 i Antwerpen. Den olympiske ild ble f\xc3\xb8rste gang f\xc3\xb8rt til olympiastadion i Berlin 1936. Ilden ble hentet i Olympia og fraktet til stadion av sportsut\xc3\xb8vere fra Hellas._NEWLINE_P\xc3\xa5 grunn av krig har det ved tre OL-\xc3\xa5r ikke blitt avholdt leker. De f\xc3\xb8rste innstilte lekene var i 1916 under f\xc3\xb8rste verdenskrig, de skulle ha v\xc3\xa6rt arrangert i Berlin. Under andre verdenskrig ble lekene i 1940 (Tokyo) og 1944 (London) avlyst. Tyskland og Japan fikk ikke lov \xc3\xa5 delta i lekene 1948 i London p\xc3\xa5 grunn av sin rolle under andre verdenskrig._NEWLINE_Politikk har p\xc3\xa5virket lekene ogs\xc3\xa5 utenom utestengelsen i 1948. Sovjetunionens invasjon av Afghanistan resulterte i at mange nasjoner fra den vestlige delen av verden boikottet  lekene 1980 i Moskva. Dette f\xc3\xb8rte til en motreaksjon med boikott fra Sovjetunionen og en rekke \xc3\xb8stblokkland fire \xc3\xa5r senere under OL 1984 i Los Angeles._NEWLINE_Sommer-OL har blitt arrangert flest ganger i Europa, og det er flere byer som har st\xc3\xa5tt som vert for lekene mer enn en gang: London, Paris, Los Angeles og Athen. Byer i Afrika har aldri st\xc3\xa5tt som arrang\xc3\xb8r.'